Με στάση ευθύνης έναντι όλων όσων βιώνουμε αυτήν την περίοδο, οι Αρμένιοι σε κάθε γωνιά του πλανήτη, τιμούν την 105η επέτειο από τη Γενοκτονία των προγόνων τους με εναλλακτικό τρόπο, αφενός συντασσόμενοι με τα όσα επιβάλλει η κατάσταση αφετέρου μην μπορώντας να διανοηθούν ότι θα περάσει το 2020 χωρίς να αποτίσουν φόρο τιμής σε εκείνους που έφυγαν αλλά και στις γενιές των απογόνων τους οι οποίοι έχουν επηρεαστεί βαθιά. Στο πλαίσιο αυτό, η Αρμενική Εθνική Επιτροπή Ελλάδος διοργανώνει σήμερα διαδικτυακή εκδήλωση, στη μνήμη των θυμάτων της Γενοκτονίας των Αρμενίων.

Κεντρικός ομιλητής θα είναι ο τέως Πρόεδρος της Δημοκρατίας Προκόπης Παυλόπουλος. Χαιρετισμούς θα απευθύνουν ο α’ αντιπρόεδρος της Βουλής Νικήτας Κακλαμάνης, ο υπουργός Εξωτερικών Νίκος Δένδιας, ο περιφερειάρχης Αττικής Γιώργος Πατούλης, ο περιφερειάρχης Κεντρικής Μακεδονίας Απόστολος Τζιτζικώστας, ο αντιπεριφερειάρχης Ανατ. Μακεδονίας και Θράκης Κώστας Αντωνιάδης, ο πρέσβης της Δημοκρατίας της Αρμενίας στην Ελλάδα Φατέι Τσαρτσογλιάν, η εκπρόσωπος της Αρμενικής Νεολαίας Ελλάδας Λορύ Κουγιουμτζιάν και εκ μέρους της Αρμενικής Εθνικής Επιτροπής Ελλάδος η Λορύ Μπαραζιάν.



Κάντε κλικ στη φωτογραφία για να δείτε μεγαλύτερη την ανακοίνωση της Αρμενικής Εθνικής Επιτροπής Ελλάδας για τη σημερινή εκδήλωση

Το παρών θα δώσει με τον δικό του τρόπο ο σπουδαίος Αρμένιος καλλιτέχνης Χάικ Γιαζιτζιάν, που είναι ιδιαιτέρως αγαπητός στους Έλληνες και έχει συνεργαστεί με πλήθος καλλιτεχνών εδώ. Ο Χάικ Γιαζιτζιάν θα παρουσιάσει δύο τραγούδια που μαγνητοσκοπήθηκαν ειδικά για την αποψινή εκδήλωση.

Η πανδημία Covid-19 δεν θα μπορούσε να σταματήσει τους Αρμένιους από το να τιμήσουν τα θύματα της Γενοκτονίας των προγόνων τους από τους Οθωμανούς Τούρκους, στις αρχές του 20ού αιώνα.